Význam tejto politiky je veľmi veľký: v bielej knihe Plán jednotného európskeho dopravného priestoru — Vytvorenie konkurencieschopného dopravného systému efektívne využívajúceho zdroje sa stanovilo desať cieľov pre konkurencieschopný dopravný systém efektívne využívajúci zdroje (kritériá na dosiahnutie cieľa spočívajúceho v znížení emisií skleníkových plynov o 60 %). Podrobné štatistiky o cestnej nákladnej doprave sú potrebné na monitorovanie pokroku pri dosahovaní niektorých z týchto cieľov (napr. cieľ do roku 2030 presunúť 30 % činnosti cestnej nákladnej dopravy na vzdialenosti nad 300 km na iné druhy dopravy).

V záujme splnenia úloh zverených Komisii v súvislosti so spoločnou dopravnou politikou Komisia potrebuje porovnateľné, spoľahlivé, zosúladené, pravidelné a komplexné štatistické údaje o rozsahu a rozvoji cestnej nákladnej dopravy vykonávanej vozidlami registrovanými v Únii a o stupni využitia vozidiel zabezpečujúcich túto prepravu.

Údaje zozbierané v rámci nariadenia (EÚ) č. 70/2012 sú mimoriadne dôležité aj pre profesijné organizácie, dopravné spoločnosti, výskumných pracovníkov a tvorcov modelov v oblasti cestnej dopravy, keďže podrobné znalosti trhu pomáhajú zlepšiť konkurencieschopnosť spoločností v tomto sektore.

1.4.Pokrytie členských štátov a ostatných krajín

Nariadenie (EÚ) č. 70/2012 sa uplatňuje priamo a v celom rozsahu vo všetkých členských štátoch.

Poskytnutie údajov sa v ňom vyžaduje od všetkých členských štátov Podľa článku 1 ods. 3 nariadenia je jedinou výnimkou z tohto pravidla Malta vzhľadom na nízky počet cestných nákladných vozidiel registrovaných v krajine, ktoré majú overenú kópiu licencie Spoločenstva. Zber zmysluplných a spoľahlivých údajov z malého počtu vozidiel by neprimerane zaťažil maltské spoločnosti.

Údaje poskytli aj dve krajiny EZVO, Nórsko a Švajčiarsko.

2.SLEDOVANIE VYKONÁVANIA NARIADENIA

2.1.Plnenie zákonných povinností

Miera dodržiavania povinností týkajúcich sa poskytovania údajov stanovených v nariadení (EÚ) č. 70/2012 je veľmi vysoká. Požadované súbory údajov poskytli všetky členské štáty, pričom omeškania vznikli len v malom počte prípadov, hlavne z dôvodu zmien v oblasti IT na vnútroštátnej úrovni. Umožňuje sa tým vytváranie vysokokvalitných a spoľahlivých štatistík o cestnej nákladnej doprave v Európe.

2.2.Spôsoby zberu údajov používané v členských štátoch

Metodické ustanovenia nariadenia (EÚ) č. 70/2012 poskytli spoločný rámec na zabezpečenie harmonizovaného zberu údajov a porovnateľnosti údajov.

Komisia zbiera informácie o vnútroštátnych metódach zberu údajov (využívanie registrov, metodika výberu, pokrytie atď.) každé tri roky a sprístupňuje ich v publikácii Methodologies used in surveys of road freight transport in Member States and Candidate Countries (Metodiky použité používané v zisťovaniach o cestnej nákladnej doprave v členských štátoch a kandidátskych krajinách).

2.3.Administratívne zaťaženie členských štátov

Nariadenie (EÚ) č. 70/2012 bolo navrhnuté so špecifickým cieľom udržať zaťaženie členských štátov na minime. Vo väčšine krajín podávajúcich správy nebolo potrebné prijať žiadne špecifické dodatočné opatrenia, keďže existujúce procesy postačovali na splnenie požiadaviek na zber údajov. Komisia zozbierala aj informácie o zaťažení respondentov.

Vo všeobecnosti sa podarilo presne posúdiť zaťaženie spojené s vykonávaním nariadenia iba niektorým členských štátom. Napriek tomu však bolo možné vyvodiť tieto závery:

·V prípade pravidelného poskytovania údajov je zaťaženie podľa veľkej väčšiny krajín, ktoré odpovedali, prijateľné.